Eskom: Vakbonde praat met lede oor jongste aanbodArgieffoto: GCIS Die National Union of Mineworkers (NUM) en National Union of Metalworkers of South Africa (Numsa) het Donderdag gesê hulle sal met hul lede gesels oor Eskom se jongste hersiene loonaanbod en daarna terugvoer gee of die aanbod aanvaar word of nie. Eskom het Donderdag ŉ hersiene drie-jaar-loonaanbod gemaak met ŉ 6,2%-verhoging vir 2018. Onderhandeling tussen die sukkelende kragvoorsiener en vakbonde is tans op die tweede dag van die derde ronde onderhandelings. Eskom bied ook ŉ 6%-verhoging vir die tweede en derde jaar aan. Die aanbod stipuleer dat, indien die verbruikersprysindeks hoër is, die verhoging gebaseer sal word op inflasie, maar nie minder as 6% sal wees nie. Drie vakbonde het Woensdag Eskom se aanbod vir ŉ 5%-loonverhoging verwerp. Die vakbonde het gesê hulle kan nie met hul lede gaan praat oor só ŉ lae aanbod nie, aangesien hul lede vasbeslote is om ŉ 9%-loonverhoging te kry. Paris Mashego, NUM se energiesektor-koördineerder, het gesê Eskom onderhandel nie in goeder trou nie en hul aanbod as ŉ finale “vat dit of los dit”-aanbod aangebied. “Oor die bonusse het Eskom gesê hulle wag vir die geouditeerde verslag voor ŉ besluit aangekondig sal word. Eskom se aanbod is ŉ ‘vat dit of los dit’-aanbod,” het Mashego gesê. “Hulle het gesê as ons nie hierdie aanbod aanvaar nie, gaan hulle terugval na hul oorspronklike aanbod van 4,7%. Ons sien hierdie tipe onderhandeling as onderhandeling in slegte trou. Eskom het heeltemal afstand gedoen van hul vermoë om redelik te wees. Hulle gee nie om oor die welstand van ons lede nie.” Die vakbonde het gesê hulle sal volgende week ŉ antwoord gee oor die jongste aanbod, wanneer hulle ŉ mandaat van hul lede verkry het.